[{"text_idx": "#000000", "text": "Internacia Tago de la Gepatra Lingvo"}, {"text_idx": "#000001", "text": "La 21an de februaro 1952 la polico pafmortigis en la universitato de Dako (Orienta Banglujo), c\u0302efurbo de la hodiau\u0306a Banglades\u0302o plurajn manifestaciantajn studentojn. Tiuj studentoj manifestaciis por ke oni agnosku la ekziston de ilia gepatra lingvo, la bengala (bangla / bn / \u09ac\u09be\u0982\u09b2\u09be \u09ad\u09be\u09b7\u09be), kiun oni volis forigi de la universitato favore al lingvo \u201cpli granda\u201d, parolata de la fortuloj de tiu momento."}, {"text_idx": "#000002", "text": "La 17an de novembro 1999 Unesko proklamis la 21an de februaro la Internacia Tago de la Gepatra Lingvo. En 2007 ankau\u0306 la G\u0302enerala Asembleo de Unuig\u0302intaj Nacioj (1) alvokis la membros\u0302tatojn por \u201cAntau\u0306enpus\u0302i la konservadon kaj protektadon de c\u0302iuj lingvoj uzataj de la popoloj de la mondo\u201d, samtempe deklarante la jaron 2008 Internacia Jaro de Lingvoj. (2) En 2014 Unesko aperigis en sia retejo ankau\u0306 Esperanto-lingvan version de la mesag\u0302o de la G\u0302enerala Direktoro, Irina Bokova. (3)"}, {"text_idx": "#000003", "text": "Kiel rilatas al c\u0302io c\u0302i Esperanto? La kernaj valoroj de c\u0302i tiu tago, la diverseco kaj la rajto de c\u0302iu homo paroli sian gepatran lingvon, estas ankau\u0306 la valoroj, kiujn la tutmonda movado por Esperanto defendas. Ni, la esperantistoj, volas neniun lingvon malaperigi, ni volas, ke c\u0302iuj lingvoj plu ekzistu, en respekto de c\u0302ies lingvaj rajtoj, kaj regu lingva justeco en la inter-komunikado. C\u0302i-cele, de multaj jaroj, Universala Esperanto-Asocio (UEA) solene kunfestas c\u0302i tiun tagon, interalie por substreki, ke la internacia lingvo Esperanto ne estas eliminanto de lingvoj, kia estas lingvo de granda ekonomia kaj militista potenco."}, {"text_idx": "#000004", "text": "Esperanto fakte estas protektilo kontrau\u0306 la malapero de lingvoj, kiel diris s-ino Vigdi\u0301s Finnbogado\u0301ttir (prezidento de la Respubliko Islando inter 1980-1996): \u201cEstas jam tempo ke la diversaj nacioj komprenu, ke neu\u0306trala lingvo povus ig\u0302i vera remparo por iliaj kulturoj kontrau\u0306 la monopolema influo de nur unu au\u0306 du lingvoj, kiel hodiau\u0306 tio pli kaj pli evidentig\u0302as. Mi sincere esperas, ke Esperanto rapide progresos por helpi c\u0302iujn naciojn de la mondo.\u201d (4)"}, {"text_idx": "#000005", "text": "Eble iu ankorau\u0306 demandas: \u201cKial g\u0302uste Esperanto?\u201d. La kialo estas simpla. Malantau\u0306 Esperanto ne estas s\u0302tatoj, ekonomiaj interesoj, imperiismaj strebadoj, nek popoloj, kies intereso estus la malaperigo de aliaj popoloj, ties lingvoj, au\u0306 akiro de iliaj merkatoj. Malantau\u0306 Esperanto estas nur bonvolaj homoj el plej diversaj popoloj, nacioj, kiuj celas justecon por c\u0302iuj kulturoj kaj c\u0302iuj lingvoj, en paco inter c\u0302iuj popoloj. \u201cPlifortigi la rajtojn de la parolantoj de c\u0302iu lingvo estas la celo, al kiu esence kontribuas Esperanto.\u201d (Prof. Robert Phillipson (5). Esperanto estas ilo akcelanta atingon de justa komunikado kaj tiel de justaj rilatoj inter etnoj, kulturoj, popoloj. \u201c... Mi esperas, ke Esperanto dau\u0306rigos la plenumadon de tiu duflanka rolo subtenante diversecon kaj kreante unuecon.\u201d (Rita Izsa\u0301k-Ndiaye, Speciala Raportisto de UN. (6)"}, {"text_idx": "#000006", "text": "Sekve, la uzo de la ponto-lingvo Esperanto en internacia komunikado realigas lingvan egalrajtecon kaj helpas c\u0302iujn pluvivigi sian lingvon. C\u0302i tiu estas la klara mesag\u0302o, kiun Esperanto-parolantoj el la tuta mondo volas sendi al c\u0302iuj tutmonde la 21an de februaro."}, {"text_idx": "#000007", "text": "Ekkonu la internacian lingvon, Esperanton, per !"}, {"text_idx": "#000013", "text": "Alitipa celebrado de la Tago:"}]